Dømt til fengsel etter å ha blitt stoppet med hasj på lasteplanet

Bonden og hans kamerat, begge i 50-årene, ble stoppet med store mengder hasj skjult blant gjødsel på lasteplanet. Nå er de dømt til fengselsstraffer i Nedre Romerike tingrett.

Publisert Publisert 21. oktober 2015

Denne artikkelen er over fire år gammel

De to har fått henholdsvis 4 år og 3 måneder og 3 år og 3 måneders fengsel. Bonden er dessuten dømt til inndragning av lastebil med kran og vinsj, 3 gjødselsekker og en presenning.

Dommen er i tråd med tiltalebeslutningen som bygger på at de to ulovlig har ervervet eller oppbevart narkotika eller medvirket til dette. Overtredelsen anses som grov. Det legges særlig vekt på kvantumet på totalt 57,8 kilo hasj som de mottok og oppbevarte

— Jeg er uenig i dommen, og har anket saken. Flere kommentarer har jeg ikke, sier bonden.

Skal ha blitt truet

Bonden forklarte i retten at han halvannen måned før politiaksjonen ble kontaktet av en person som ønsket at han skulle hente en større mengde hasj fra Oslo-området og kjøre det til Vestlandet.

Les også:

Les også Gjemte 58 kilo hasj i gjødsel-lass

Han skal ha stått i gjeld til de øvrige involverte i en sak som skal ha funnet sted i 2001. I ettertid skal bonden ha mottatt trusler og følt angst for hva som kunne skje med ham og hans familie. Ved å påta seg oppdraget ville han kunne gjøre opp for seg.

Kameraten oppfattet at bonden var svært engstelig, og at han ikke ville kunne utføre oppdraget alene. Han sa seg derfor villig til å være med.

«Profesjonell spredning»

I dommen heter det: «Ved straffeutmålingen vektlegges at begge de tiltalte har utgjort et nødvendig ledd i en profesjonell spredning av et meget betydelig parti med hasj i Norge. Sterke allmennpreventive hensyn må tillegges avgjørende vekt ved straffeutmålingen.»

Begge de tiltalte var, ifølge retten, fullt klar over hva de bega seg ut på, og for bonden er det klart skjerpende at han er domfelt for lignende virksomhet tidligere. Hans forhold er også mer alvorlig enn kameratens. Bonden var den som involverte kameraten, og var også den som skulle stå for selve transporten til Vestlandet.

Dramatisk pågripelse

De to hadde nettopp begynt kjøreturen vestover, etter å ha plukket opp tre bager med hasj på et avtalt sted på Romerike. Hver av bagene veide nesten 20 kilo.

De to visste ikke at politiets spanere hadde fulgt dem hele veien, eller at et politihelikopter overvåket lastebilen fra luften.

narko_KOMBO_ring.jpg

Politiet hadde arrangert en veisperring kamuflert som veiarbeid.Mens de to vestlendingene ventet på å fortsette turen, ble de plutselig omringet av politifolk og pågrepet.

— Sjokkert og skremt

— Jeg ble ganske sjokkert, og det var veldig skremmende. De hadde ikke trengt mer enn en lensmannsbetjent for å stoppe meg, sa bonden da BT intervjuet ham om saken.

Bonden har tidligere vært en profilert forkjemper for såkalt medisinsk cannabis. I flere intervjuer har han uttalt at han ikke ønsker å gjøre noe ulovlig, og at han foretrekker å kjøpe lovlig cannabis på resept i Nederland. EU-regler gjør at han fritt kan ta den med seg til Norge.

Les også:

Les også Tatt med hasj i trusen

Han har også engasjert seg i et planlagt gruppesøksmål mot staten, på vegne av cannabis-røykere som har blitt fratatt førerkortet.

— Gjengmiljø involvert

Saken har forgreining til et omfattende narkotikanettverk som ble rullet opp av Oslo-politiet i fjor.

22 personer ble pågrepet for innførsel og distribusjon av 700 kilo hasj. Opprullingen, kalt operasjon Ikaros, ble først omtalt av NRK.

De 58 kiloene som var på vei til Vestlandet, er det eneste partiet politiet har avdekket som var på vei ut av Oslo-området.

Publisert Publisert: 21. oktober 2015 19:03